送張道士遊西山至道觀
作者：李石
朝代：宋

paragraphs: 雪打窗外竹，共卧窗間床。
起來忍饑凍，對坐唯爐香。
寫之三尺琴，遶屋聲琅琅。
相從無此好，要俶西山裝。
西山接飛鴻，路入雲水鄉。
六月餘積雪，冬木含春芳。
羣仙競來往，御風騎鳳凰。
我昔曾見之，瞳子瞭且光。
張子長鬣師，沆瀣入肺腸。
爲取橋下履，仍傳枕中方。
此時覓刀圭，念我雙鬢蒼。